สังคมข่าวหุ้น
ดัชนีหุ้นไทยปิดตลาด 1,809.67 จุด เพิ่มขึ้น 3.78 จุด มูลค่าซื้อขาย 50,625 ล้านบาท ปรับตัวขึ้นเช่นเดียวกับตลาดภูมิภาค จากการเก็งกำไรตามงบการเงินปี 2560 ทิศทางวันนี้ตลาดหุ้นไม่ค่อยสู้ดีมากนัก หลังดัชนีหุ้นไทยไม่สามารถรักษาแนวรับ 1,810 จุดได้ ประเมินแนวรับ 1,800 จุด แนวต้าน 1,820 จุด..
20 ก.พ. 2561

เล็กเซียวหงส์
*…ดัชนีหุ้นไทยปิดตลาด 1,809.67 จุด เพิ่มขึ้น 3.78 จุด มูลค่าซื้อขาย 50,625 ล้านบาท ปรับตัวขึ้นเช่นเดียวกับตลาดภูมิภาค จากการเก็งกำไรตามงบการเงินปี 2560 ทิศทางวันนี้ตลาดหุ้นไม่ค่อยสู้ดีมากนัก หลังดัชนีหุ้นไทยไม่สามารถรักษาแนวรับ 1,810 จุดได้ ประเมินแนวรับ 1,800 จุด แนวต้าน 1,820 จุด…
*…BFIT งบการเงินปี 2560 ออกมาสวยหรู ด้วยกำไรสุทธิ 235 ล้านบาท เพิ่มขึ้นเกือบเท่าตัว เมื่อเทียบช่วงเดียวกันปีก่อน เท่ากับว่าการเข้ามาของ SAWAD ทำให้ BFIT มีน้ำมีนวลมากขึ้นเลยทีเดียว..แต่ปัญหาอยู่ที่ SAWAD เอง กำไรจะโป่งพองเหมือนลูก BFIT หรือไม่..เพราะก่อนหน้านี้ถูกตั้งความหวังไว้เยอะ..!!!…
*…PTTGC แม้กำไรสุทธิไม่ถึง 40,000 ล้านบาท ดั่งที่คาดการณ์กันเอาไว้ แต่ก็ปลอบใจด้วยเงินปันผล 2.50 บาท มีเวลาเล่นแค่ 2 สัปดาห์ ก่อนแขวนป้าย XD วันที่ 5 มี.ค.นี้ เชื่อว่าระยะสั้นมีโอกาสราคาปรับลงรับกับความผิดหวังเรื่องงบปี 2560 หากลงลึกก็เป็นจังหวะเข้าเก็บได้เช่นกัน…
*…FSMART ดูเหมือนราคาถูกถล่มไม่น้อย แต่ดูถ้อยแถลงของ “สมชัย สูงสว่าง” เอ็มดีใหญ่ พอเบาใจได้บ้างว่า หากร้านเซเว่นฯได้รับเลือกให้เป็นแบงก์กิ้งเอเย่นต์ จะไม่กระทบมากนัก เหตุว่า “ลูกค้าคนละกลุ่มกัน” เรียกง่ายๆ “ไม่ทับที่หากินกัน” ว่างั้นเหอะ เอ้าชัดเจนกันไป..แต่ที่ไม่ชัดเจนก็คือแบงก์ชาติเอง…ที่อุตส่าห์เสียค่าน้ำ-ค่าไฟตั้งโต๊ะแถลงข่าว…แต่ดูเหมือน “ถามวัวตอบควาย” สิ่งที่คนอยากรู้ทั้งบ้านทั้งเมือง คือตกลง “เซเว่นฯได้ทำแบงก์กิ้งเอเย่นต์” จริงหรือเปล่า..!? แต่แบงก์ชาติดันออกมาแถลงข่าวว่า “ไม่มีการอนุมัติไลเซนส์การทำธุรกิจธนาคาร” ให้เซเว่นฯซะงั้น.! เฮ้อ..งงกันไหมละครับพ่อแม่ พี่น้อง..หรือว่า “เล็กเซียวหงส์” มันไร้สติปัญญาจึงรับสารจากแบงก์ชาติไม่รู้เรื่อง..!…
*…EGCO ขายหุ้น EASTW เกลี้ยงพอร์ตเกือบ 19% ว่ากันว่าโกยกำไรไปกว่า 3,000 ล้านบาท นั่นทำให้งบไตรมาส 1/2561 พองเป็นลูกโป่งแน่นอน แต่เหลือบไปดูราคาหุ้น EGCO ที่ปรับตัวขึ้นแรงพ่วงกับช่วงสัปดาห์ก่อน ทำให้อดคิดไม่ได้ว่ามี “อินไซเดอร์” หรือไม่..เรื่องนี้ก.ล.ต.น่าจะลองส่องกล้องดูหน่อยนะ..เพราะดูจากพฤติกรรมราคามันส่อให้คิดเป็นอย่างอื่นไม่ได้จริงๆ…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิทัลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลก เพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…..หากไม่จุใจอัพเดทตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดย อารียานันท์ สัทธรรมสกุล เวลา 9.15 น. ตามด้วย Mid-Day Report โดย บูรพา สงวนวงศ์ เวลา 12.25 น.
*…ปิดท้ายด้วย Post Market Report โดย สุภชัย ปกป้อง เวลา 17.30 น. แบบไลฟ์กันสดๆ ผ่านทาง www.facebook.com/ข่าวหุ้นธุรกิจ-Kaohoon หรือ www.kaohoon.com พร้อมกับการกลับมาของรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 102 MHz โดยบูรพา สงวนวงศ์, สุภชัย ปกป้อง และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น…